Kondizzjonijiet ta' xogħol aħjar għas-sajjieda Fit-13 ta' Ottubru l-Kunsill approva direttiva li tagħti effett legali lil ftehim bejn l-imsieħba soċjali tal-UE (Cogeca, ETF and Europêche) fis-settur tas-sajd marittimu. Il-ftehim tal-imsieħba soċjali jippermetti li l-ħidma tal-ILO fil-Konvenzjoni tal-2017 dwar is-sajd tkun applikata fi ħdan l-UE. Il-President tal-Kunsill, is-Sur Jan Richter, il-ministru Slovakk għax-Xogħol, l-Affarijiet Soċjali u l-Familja, qal "Dan huwa pass importanti 'l quddiem li ser jgħin biex itejjeb il-kondizzjonijiet tax-xogħol u l-għajxien tas-sajjieda u eżempju tassew eċċellenti ta' djalogu soċjali settorjali b'suċċess. Illum żgurajna li din il-ħidma tiġi stabbilita fil-liġi tal-UE, għall-benefiċċju tas-sajjieda kollha madwar l-UE." L-objettiv tal-ftehim huwa li jiġu żgurati kondizzjonijiet aħjar tax-xogħol għas-sajjieda u xogħol deċenti abbord bastimenti tas-sajd li jtajru l-bandiera ta' stat membru, inkluż barra l-ilmijiet tal-UE. Id-direttiva tkopri rekwiżiti minimi għas-sigħat ta' xogħol u s-sigħat ta' mistrieħ għas-sajjieda fuq il-baħar, kondizzjonijiet tas-servizz, sikurezza okkupazzjonali, protezzjoni għal mard relatat max-xogħol, proċeduri f'każ ta' korriment jew mewt, kura medika abbord, ħlas tas-sajjieda, akkomodazzjoni u ikel. Din id-direttiva ġġib il-liġi eżistenti tal-UE f'konformità mad-dispożizzjonijiet ġodda fil-Konvenzjoni tal-ILO. Kuntest Il-ħidma tal-Organizzazzjoni Internazzjonali tax-Xogħol (ILO) fil-Konvenzjoni (C188) dwar is-sajd ġiet adottata fl-2007. Hija tapplika għat-tipi kollha ta' bastimenti tas-sajd fuq il-baħar, irrispettivament mid-daqs tagħhom, u għandha l-għan li tipprovdi standards minimi għall-protezzjoni tas-sajjieda fix-xogħol tagħhom. Fl-2007, il-Kummissjoni stiednet lill-imsieħba soċjali tal-UE biex "jeżaminaw il-possibilitajiet ta' inizjattiva konġunta biex jippromwovu l-applikazzjoni fi ħdan l-UE tad-dispożizzjonijiet tal-Konvenzjoni C 188". F'Mejju 2013, l-imsieħba soċjali fil-livell tal-UE - il-Federazzjoni Ewropea tal-Ħaddiema tat-Trasport (ETF), l-Assoċjazzjoni ta' Organizzazzjonijiet Nazzjonali tal-Intrapriżi tas-Sajd (Europêche) u l-Konfederazzjoni Ġenerali tal-Kooperattivi Agrikoli fl-UE (COGECA) - ikkonkludew ftehim. Dan kien maħsub sabiex jgħaqqad id-dispożizzjonijiet mill-acquis tal-UE u l-Konvenzjoni C188 tal-ILO. Huma talbu lill-Kummissjoni biex tittrasponi l-ftehim fil-liġi tal-UE permezz ta' direttiva. Fit-28 ta' April 2016, il-Kummissjoni ppreżentat lill-Kunsill il-proposta tagħha għal direttiva. Il-passi li jmiss Id-direttiva ser tiġi adottata formalment waqt sessjoni li jmiss tal-Kunsill. Proposta tal-Kummissjoni li timplimenta l-ftehim li jikkonċerna l-implimentazzjoni tal-Konvenzjoni dwar il-ħidma fis-sajd Ftehim tal-imsieħba soċjali Valutazzjoni tal-impatt dwar il-ftehim tal-imsieħba soċjali Konvenzjoni tal-Organizzazzjoni Internazzjonali tax-Xogħol (ILO) 188 dwar il-ħidma fis-sajd tal-2007 Ara l-paġna tal-laqgħa